Meny kutter all engangsplast innen ett år

Dagligvarekjeden Meny slår et nytt slag i krigen mot plast, og varsler nå at de vil fjerne plastbestikk fra hyllene.

SKAL BORT: Skal du ha plastbestikk og plastkopper blir det snart ikke å finne i hyllene på Meny. Kjeden lover nedbrytbare alternativer innen ett år. Vis mer byoutline Foto: Thomas Bjørnflaten VG

Publisert: Publisert: 1. mai 2018 07:49

– Meny skal gå i front når det kommer til fjerning av all unødvendig plast, og vi skal fjerne plastbestikk fra hyllene i løpet av et år, sier Meny-sjef Vegard Kjuus.

Meny og mange andre dagligvarekjeder har de siste ukene kommet med nyheter på rekke og rad om kutting av plastprodukter. Frukt- og grøntavdelingene til de største kjedene kommer i år til å fjerne minst 400 tonn plastemballasje.

Ifølge Meny-sjefen takker de generalsekretæren i WWF for plast-oppvekkeren.

– På nyåret utfordret Bård Vegar Solhjell oss i Meny på å kutte ut plast i butikkene, og det har vi tatt til oss.

Les også Nærmere 400 tonn plast fjernes fra frukt og grønt-diskene

Dyrere, men ikke for forbrukeren

Erstatningen for plastprodukter er papp, papir og andre nedbrytbare materialer.

– Men er ikke disse produktene dyrere enn å bruke plast?

PLAST-KUTTER: Meny-sjef Vegard Kjuus har de siste ukene lansert flere alternativer til plast i butikkene sine. Han sier plastkutt skaper enormt engasjement blant kundene. Vis mer byoutline Foto: Meny

– Jo det er litt dyrere, men dette er ikke noe forbrukeren vil merke på prisen.

WWF, Verdens naturfond, har ført kampen mot plast i Norge, og takker dagligvareprodusentene for initiativene de siste dagene.

– Vi er glade for at MENY ønsker å bidra til å stanse tilsiget av plast i verdenshavene ved å fjerne unødvendig engangsplast fra sine butikker. Slike initiativ fra dagligvarebransjen er svært viktige, og jeg håper flere vil følge etter, sier Karoline Andaur, nestleder i WWF Verdens naturfond.

Kjuus sier det nye miljøfokuset også handler om nye kunder.

– Det er en helt annen generasjon som vokser opp nå, og dette er noe som engasjerer veldig blant kundene våre.

Suger luft ut av chipsen

Mange dagligvareprodukter er fulle av luft, og spesielt chipsposene er et godt eksempel, noe Meny også har på agendaen.

– Et annet konkret tiltak vi nå jobber med er fjerning av luft fra produkter, noe som er langt ifra bærekraftig når det kommer til transport og lagring, sier Kjuus.

– Men det er jo fremdeles mye plast i butikkene fra leverandørene, er alle plastprodukter under evaluering?

– Jo, og vi går gjennom hele butikken systematisk og snakker med alle leverandører om hvordan vi kan kutte ut plast.

LUFTCHIPS: Chipshyllen er kjent for mye luft i posene. Dette vil også Meny slutte med, og er i dialog med leverandørene om dette. Vis mer byoutline Foto: Nina Andersen VG

Myten om plastposer

Plastposer er også et tema i flere butikkjeder, hvor både Kiwi, Coop og Meny ser til papirposer som et alternativ til plastposer.

Meny på sin side skal nå introdusere gjenbruksposer i frukt og grøntavdelingen, og har også introduserte pappbegre i salatbaren.

Fokuset på kutting av plastposer har økt betydelig etter at en hval ble funnet skyllet opp på stranden ved Sotra i Bergen med magen full av plastposer.

Men ifølge miljøorganisasjonen Fremtiden i våre hender er det ikke mer miljøvennlig med papirposer enn med plastposer.

– Det er kanskje overraskende for folk, men papirposer avgir dobbelt så mye Co₂-gasser når de produseres, sier Eyvind Danielsen i miljøorganisasjonen «Framtiden i våre hender» til NRK.

NRK skriver at plastposeprodusenten Serviteur AS i Bygland måttet permittere sine ti ansatte femti prosent etter at plasthvalen ble funnet ved Sotra.

Her kan du lese mer om Meny